ສະຫະລັດ ກຽມຮັບມືກັບ ວັນຄົບຮອບນຶ່ງປີ ໃນການ ສັງຫານ bin-Laden 
ສະຫະລັດ ທົບທວນແລະດຳເນີນທຸກມາດຕະການທີ່ຈຳເປັນ ເພື່ອຮັບມືກັບໄພຂົ່ມຂູ່ ທີ່ອາດມີຂຶ້ນ ໃນໂອກາດຄົບຮອບປີທຳອິດ ການສັງຫານນາຍ bin-Laden
ທຳນຽບຂາວກ່າວໃນວັນພະຫັດວານນີ້ວ່າ ຕົນບໍ່ມີຂໍ້ມູນໃດໆກ່ຽວກັບໄພຂົ່ມຂູ່ທີ່ສະຫະລັດ ອາດກຳລັງປະເຊີນຢູ່ ກ່ອນວັນຄົບຮອບປີທຳອິດ ໃນການສັງຫານມື້ລາງອະດີດຜູ້ນຳກຸ່ມກໍ່ ການຮ້າຍອາລກາຍດາ ນາຍ Osama bin-Laden ທີ່ປາກິສຖານ ໂຄສົກຂອງທຳນຽບຂາວ ທ່ານ Jay Carney ກ່າວຕໍ່ພວກນັກຂ່າວວ່າ ໃນເວລານີ້ພວກ ເຮົາຍັງບໍ່ມີຂໍ້ມູນທີ່ໜ້າເຊື່ອຖືໄດ້ທີ່ວ່າກຸ່ມກໍ່ການຮ້າຍຕ່າງໆ ຮວມທັງກຸ່ມອາລກາຍດາພວມ ວາງແຜນທຳການໂຈມຕີໃນສະຫະລັດເພື່ອໃຫ້ມີຂຶ້ນພ້ອມ ກັນກັບວັນຄົບຮອບໃນການເສຍ ຊີວິດຂອງນາຍ bin-Laden ແຕ່ແນວໃດກໍຕາມ ທ່ານໄດ້ກ່າວຢໍ້າວ່າພັນທະມິດ ແລະເຄືອຂ່າຍຂອງກຸ່ມກໍ່ການຮ້າຍອາລ ກາຍດາ ຍັງສືບຕໍ່ມີຄວາມຕັ້ງໃຈ ທີ່ຈະທຳການໂຈມຕີຢູ່ໃນສະຫະລັດ ບາງທີອາດເພື່ອເປັນ ການແກ້ແຄ້ນ ໃນການເສຍຊີວິດ ຂອງນາຍ bin-Laden ແຕ່ບໍ່ຈຳເປັນທີ່ຈະຕ້ອງກ່ຽວພັນ ກັບວັນຄົບຮອບດັ່ງກ່າວ ກ່ອນໜ້ານີ້ ປະທານາທິບໍດີສະຫະລັດທ່ານບາຣັກ ໂອບາມາໄດ້ສັ່ງໃຫ້ທົບທວນເບິ່ງພາບ ລວມຂອງໄພຂົ່ມຂູ່ແລະມີຄຳສັ່ງໃຫ້ຄະນະຂອງທ່ານນຳໃຊ້ທຸກມາດຕະການທີ່ຈຳເປັນເພື່ອ ໃຫ້ການປົກປ້ອງຄຸ້ມຄອງປະຊາຊົນອາເມຣິກັນ ນອກນັ້ນແລ້ວ ໃນວັນພະຫັດວານນີ້ ຜູ້ພິພາກສາຄົນນຶ່ງ ຂອງສານປະຈຳເຂດສະຫະລັດ ໄດ້ປະຕິເສດ ບໍ່ຍອມອະນຸຍາດໃຫ້ ນຳອອກເຜີຍແຜ່ຮູບພາບ ແລະວີດີໂອກ່ຽວກັບການ ບຸກໂຈມຕີຂອງທະຫານສະຫະລັດທີ່ໄດ້ສັງຫານນາຍ bin-Laden ຜູ້ກໍ່ການຮ້າຍທີ່ໂລກ ຕ້ອງການໂຕທີ່ສຸດ ຢູ່ທີ່ເຮືອນຂອງຜູ້ກ່ຽວໃນເມືອງ Abbotabad ເມື່ອວັນທີ 2 ພຶດສະ ພາປີ 2011 ແລະພິທີສົ່ງສະການຜູ້ກ່ຽວລົງທະເລ ຂະນະດຽວກັນ ຄອບຄົວຂອງນາຍ bin-Laden ໄດ້ຖືກເນລະເທດຈາກປາກິສຖານ ໄປ ຍັງ Saudi Arabia ໃນຕອນເຊົ້າຂອງວັນເສົາມື້ນີ້ ພວກເຈົ້າໜ້າທີ່ສືບລັບກ່າວວ່າ ພັນ ລະຍາໝ້າຍ 3 ຄົນຂອງນາຍ bin-Laden ແລະລູກໆ ໄດ້ຖືກນຳໂຕໄປຍັງສະໜາມບິນ ແຫ່ງນຶ່ງໃກ້ໆນະຄອນອິສລາມາບັດບໍ່ດົນຫຼັງຈາກຕອນທ່ຽງຄືນທີ່ມີເຮືອບິນລຳນຶ່ງລໍຖ້າຢູ່ແລ້ວ ຈຸດໝາຍປາຍທາງທີ່ຈະຖືກສົ່ງໄປຢູ່ Saudi Arabia ນັ້ນບໍ່ມີໃຜຮູ້ຈັກ